Anka Pađen
<s>Anka Pađen (Crno, kod Crikvenice, 9. januar 1924. – Lešće, kod Karlovca, 10. mart 1945), učesnica Narodnooslobodilačke borbe i narodni heroj Jugoslavije.</s>

<s>Biografija 
Rođena je 9. januara 1924. godine u selu Crnom, kod Crikvenice.</s>

<s>S nepunih trinaest godina pošla je iz svog rodnog sela da radi u Bribiru, kako bi zaradom pomogla bolesnome ocu i majci da prežive.</s><s>Pomagala je u kući jedne krojačice.</s><s>Rat ju je zatekao u Crikvenici gde se zaposlila 1940. godine kao konobarica.</s>

<s>Počela je da sarađuje s Narodnooslobodilačkim pokretom od prvih dana oružanog ustanka.</s><s>U proleće 1942. godine, zatražila je da pođe u partizane, te se pridružila borcima Ledeničke čete.</s><s>Uskoro je zatražila od komandira čete da pođe u bataljon „Ljubica Gerovac“ komandanta Srđana Uzelca, koji je u to vreme vodio žestoke bitke po Lici.</s>

<s>Kada je u oktobru 1942. godine bila osnovana Šesta udarna brigada NOV Hrvatske, Anka se nalazila u njenoj Prvoj četi Četvrtog omladinskog bataljona.</s><s>Početkom 1943. godine, zatražila je da bude premeštena iz Četvrtog omladinskog u Drugi udarni bataljon.</s>

<s>U februaru 1943. godine, nakon teških borbi na Veljunu, Preboju i Ljubovu, postala je komandirka voda.</s><s>Nekoliko dana kasnije, zajedno s još nekolicinom skojevaca-bombaša bila je primljena je u članstvo Komunističke partije Jugoslavije.</s><s>Posle nekoliko meseci, bila je postavljena za komandirku čete.</s>

<s>Kada se, u januaru 1944. godine vodila bitka za ranjenike kod Drežnice, Anka je, jurišajući sa svojom četom, bila ranjena i ostala bez leve šake.</s><s>U maju 1944, u Drvaru na Drugom kongresu USAOJ-a, bila je izabrana za članicu Centralnog odbora USAOJ-a.</s>

<s>Krajem 1944. godine, bila je unapređena u čin poručnika i poslana na rad kao obaveštajna oficirka u komandu Primorsko-goranskog područja.</s><s>Uskoro je ponovno zatražila da se vrati u četu.</s>

<s>Poginula je 10. marta 1945. godine, kao pripadnik 43. istarske divizije, u borbi sa ustašama za oslobođenje Karlovca.</s>

<s>Ukazom Prezidijuma Narodne skupštine Federativne Narodne Republike Jugoslavije, 20. decembra 1951. godine, proglašena je za narodnog heroja.</s>

<s>Literatura</s>

<s></s>

<s>Jugoslavenski partizani
Hrvatski komunisti
Oficiri NOVJ
Omladina u Narodnooslobodilačkoj borbi
Žene u Narodnooslobodilačkoj borbi
Poginuli partizanski komandanti
Žene narodni heroji</s>

